钦定古今图书集成/明伦汇编/官常典/第707卷 > 石奢
## 钦定古今图书集成/明伦汇编/官常典/第707卷 > 石奢

按《史记循吏本传》：“石奢者，楚昭王相也。坚直廉正，无
所阿避。行县道，有杀人者，相追之，乃其父也。纵其父
而还自系焉。使人言之王曰：‘杀人者，臣之父也。夫以
父立政，不孝也；废法纵罪，非忠也；臣罪当死’。王曰：‘追
而不及，不当伏罪，子其治事矣’。石奢曰：‘不私其父，非
孝子也；不奉主法，非忠臣也。王赦其罪，上惠也；伏诛
而死，臣职也’。”遂不受命，自刎而死。